Asetus suomalaisten alusten tunnuskirjaimista
Suomen asetuskokoelma 332/1933.

A s e t u s

suomalaisten alusten tunnuskirjaimista.

Annettu Helsingissä 22 päivänä joulukuuta 1933.

___

    Kauppa- ja teollisuusministerin esittelystä säädetään täten seuraavaa:

1 §.

Alusrekisteriin merkityllä ja ulkomaanliikenteeseen käytettävällä suomalaisella kauppa-aluksella, paitsi sellaisella aluksella, joka on tarkoitettu toisen aluksen käyttövoiman kuljetettavaksi, tulee olla kansainvälisen järjestelmän mukaiset tunnuskirjaimet, jotka muodostavat aluksen tunnusmerkin.

Muullekin suomalaiselle alukselle voidaan tarpeen mukaan antaa tunnuskirjaimet.

Jos aluksessa on radiosähkötyslaite, on 1 momentissa mainittu tunnusmerkki samalla oleva aluksen radiosähkötysaseman kutsumerkkinä. Mikäli aluksen radiosähkötysasemalla jo on kutsumerkki, on tämä samalla oleva aluksen tunnusmerkkinä.

2 §.

Alusten tunnuskirjaimet määrää merenkulkuhallitus.

Tunnuskirjaimia on anottava merenkulkuhallitukselta joko suoraan tai sen viranomaisen välityksellä, joka antaa kansallisuuskirjan tai väliaikaisen kansallisuustodistuksen.

3 §.

Tunnuskirjaimet jaetaan aakkosjärjestyksessä.

Tunnuskirjaimet, jotka vapautuvat sen johdosta, että alus siirtyy ulkomaalaisen omaksi tai lakkaa harjoittamasta ulkomaanliikennettä, annetaan toiselle alukselle vasta sitten, kun koko Suomen käytettävissä oleva tunnuskirjainten sarja on käytetty loppuun.

4 §.

Tunnuskirjaimet on merkittävä aluksen kansallisuuskirjaan, väliaikaiseen kansallisuustodistukseen ja mittakirjaan sekä alusrekisteriin.

5 §.

Merenkulkuhallitus pitää koko maan yhteistä luetteloa aluksille annetuista tunnuskirjaimista.

Jokaisen rekisteriviranomaisen on pidettävä aakkosellista luetteloa rekisterissään olevien alusten tunnuskirjaimista.

6 §.

Merenkulkuhallituksen on maksutta annettava uudet tunnuskirjaimet 1 §:n 1 momentissa tarkoitetulle alukselle, jolla on tunnuskirjaimet ennen tämän asetuksen voimaantuloa.

7 §.

Aluksenomistajaa tai -päällikköä, joka käyttää alusta ulkomaanliikenteeseen ilman tunnuskirjaimia, vaikka sillä pitäisi ne olla, tai muulla tavoin rikkoo tämän asetuksen säännöksiä tahi sen nojalla annettuja määräyksiä, rangaistaan sakolla.

8 §.

Merenkulkuhallituksen asia on antaa tarkemmat määräykset tämän asetuksen soveltamisesta.

9 §.

Tämä asetus, jolla kumotaan 29 päivänä huhtikuuta 1927 annettu asetus suomalaisten alusten signaalikirjaimista, tulee voimaan 1 päivänä tammikuuta 1934, kuitenkin niin, että nykyään voimassaolevan kansainvälisen järjestelmän mukaiset tunnuskirjaimet voidaan jo sitä ennen aluksille antaa ja asianmukaisesti merkitä sekä että vanhat tunnuskirjaimet on uusittava merenkulkuhallituksen määrättävän ajan kuluessa.

Helsingissä 22 päivänä joulukuuta 1933.

Tasavallan Presidentti

P. E. SVINHUFVUD.

Kauppa- ja teollisuusministeri Ilmari Killinen.

Vesiliikennesäädökset